# *PROJEKTS*

**LATVIJAS REPUBLIKAS MINISTRU KABINETS**

2018. gada Noteikumi Nr. Rīgā (prot. Nr. .§)

**Kritēriji atkritumu stadijas izbeigšanai gumijas materiāliem, kas iegūti no nolietotām riepām**

Izdoti saskaņā ar

Atkritumu apsaimniekošanas likuma
4.panta trešo daļu un 6. panta 11.punktu

**I. Vispārīgais jautājums**

1. Šie noteikumi nosaka:
	1. kritērijus par atkritumu stadijas izbeigšanu gumijas materiāliem, kas iegūti no nolietotām riepām;
	2. kārtību, kādā piemērojami kritēriji atkritumu stadijas izbeigšanai gumijas materiāliem, kas iegūti no nolietotām riepām.

**II. Kritēriji par atkritumu stadijas izbeigšanu gumijas materiāliem, kas iegūti no nolietotām riepām**

1. Par otrreizējām izejvielām šo noteikumu izpratnē ir uzskatāmi lietotu riepu smalcināšanas, drupināšanas vai granulēšanas ceļā iegūti gumijas materiāli, ja tos pēc riepu pārstrādes vai reģenerācijas plānots realizēt tirgū tālākai izmantošanai ar saistvielu vai bez tās, un tie atbilst kādam no šiem kritērijiem:
	1. pārstrādes vai reģenerācijas procesā radies materiāls atbilst kritērijiem, kuri noteikti šo noteikumu 1. pielikuma 1. punktā;
	2. nolietotas riepas, kuras izmantotas kā izejvielas gumijas materiāla iegūšanai, atbilst šo noteikumu 1. pielikuma 2. punktā noteiktajiem kritērijiem;
	3. nolietotas riepas, kuras izmantotas kā izejvielas gumijas materiāla iegūšanai, ir iepriekš apstrādātas saskaņā ar kritērijiem, kas noteikti šo noteikumu 1. pielikuma 3. punktā.
2. No nolietotām riepām iegūst šādas otrreizējās izejvielas:
	1. gumijas pulveris – nolietotu riepu pārstrādes ceļā iegūts gumijas materiāls, kura daļiņu izmērs nepārsniedz 0,8 mm;
	2. gumijas granulas – nolietotu riepu pārstrādes ceļā iegūts gumijas materiāls, kura daļiņu izmērs ir no 0,9 mm līdz 20 mm;
	3. gumijas skaidas – nolietotu riepu mehāniskas pārstrādes – drupināšanas, smalcināšanas vai plēšanas ceļā iegūts gumijas materiāls, kura neregulāras formas daļiņu izmērs galvenokārt ir no 10 mm līdz 50 mm;
	4. sasmalcināta gumija – nolietotu riepu mehāniskas pārstrādes – drupināšanas, smalcināšanas vai plēšanas ceļā iegūts gumijas materiāls, kura neregulāras formas daļiņu izmērs galvenokārt ir no 50 mm līdz 300 mm;
	5. gumijas atgriezumi – nolietotu riepu mehāniskas pārstrādes – drupināšanas, smalcināšanas vai plēšanas ceļā iegūts gumijas materiāls, kura neregulāras formas daļiņu izmērs galvenokārt ir lielāks par 300 mm.
3. Gumijas materiāli nav uzskatāmi par otrreizējām izejvielām un ir uzskatāmi par atkritumiem, ja tie tiek izmantoti šādiem mērķiem:
	1. sadedzināšanai ar enerģijas reģenerāciju vai bez tās;
	2. pirolīzei, plazmolīzei, gazifikācijai un līdzīgiem tehnoloģiskiem procesiem;
	3. apglabāšanai poligonā vai uzglabāšanai uz periodu, kas ir ilgāks par vienu gadu;

**III. Kārtība, kādā piemērojami kritēriji atkritumu stadijas izbeigšanai gumijas materiāliem**

1. Pārstrādes vai reģenerācijas darbības veicējs nodrošina, ka:
	1. katrai no nolietotām riepām iegūto otrreizējo izejvielu partijai ir sagatavota deklarācija par otrreizējo izejvielu atbilstību šo noteikumu 2. punktā minētajiem atkritumu stadijas izbeigšanas kritērijiem (turpmāk – atbilstības deklarācija) (2. pielikums);
	2. pārstrādāto vai reģenerēto riepu uzskaite tiek veikta atbilstoši normatīvajiem aktiem par vides statistikas oficiālajām veidlapām;
	3. katrai otrreizējo izejvielu sūtījuma vienībai transportēšanas laikā ir pievienots viens atbilstības deklarācijas eksemplārs.
2. Pārstrādes vai reģenerācijas darbības veicējs glabā atbilstības deklarāciju piecus gadus pēc atbilstības deklarācijas sagatavošanas datuma un iesniedz to pēc atkritumu apsaimniekošanas jomas kompetento iestāžu pieprasījuma.
3. Atbilstības deklarācija tiek sagatavota elektroniski saskaņā ar normatīvajiem aktiem par elektroniskiem dokumentiem.
4. Pārstrādes vai reģenerācijas darbības veicējs sagatavo produkta tehnisko specifikāciju katrai otrreizējo izejvielu partijai un pievieno to atbilstības deklarācijai.
5. Pārstrādes vai reģenerācijas darbības veicējs ievieš un sertificē kvalitātes pārvaldības sistēmu atbilstoši piemērojamam standartam, kas atbalsta šo noteikumu 2. punktā noteikto kritēriju izpildi.
6. Kvalitātes pārvaldības sistēma ietver izstrādātu riepu pārstrādes vai reģenerācijas procesa aprakstu, kurā ietilpst vismaz šāda informācija:
	1. otrreizējo izejvielu pārstrādes vai reģenerācijas kvalitātes uzraudzība, atbilstoši šo noteikumu 1. pielikumam;
	2. izmantotā paraugu ņemšanas metodika, paraugiem veiktās fizikālās un ķīmiskās analīzes, atbilstības novērtējuma kritēriji saskaņā ar tehniskajām prasībām, tehnisko prasību un attiecīgo pamatstandartu specifikācijas, otrreizējo izejvielu iepakošanas un glabāšanas procesa apraksts, marķējums un tehniskā dokumentācija;
	3. lietotu riepu atbilstības un noraidīšanas kritēriji, kontroles pasākumu veidi lietotu riepu atbilstības izvērtēšanai un kontroles pasākumu rezultātu dokumentēšanas veids;
	4. pilna pārstrādes vai reģenerācijas procesa cikla apraksts, tostarp procesā radīto atkritumu turpmāka apsaimniekošana, uzglabāšanas noteikumi, kā arī informācija par potenciālām realizācijas iespējām;
	5. šo noteikumu 1. pielikuma 3. punktā aprakstīto pārstrādes vai reģenerācijas procesu un metožu uzraudzība;
	6. no nolietotām riepām iegūtu otrreizējo izejvielu kvalitātes atbilstības kritēriji;
	7. saraksts ar pārstrādes vai reģenerācijas darbības veicēja speciālistiem, kas ir atbildīgi par katru pārstrādes vai reģenerācijas procesa posmu;
	8. tehniskās dokumentācijas, marķējuma un atbilstības deklarācijas paraugi;
	9. pārstrādes vai reģenerācijas procesa iespējamie apjomi.
7. Kvalitātes pārvaldības sistēmā ir pienākums norādīt arī paškontroles kritērijus, kas noteiktas katram atkritumu stadijas izbeigšanai piemērojamamkritērijam  šo noteikumu 1. pielikumā.

**IV. Noslēguma jautājumi**

1. Visa informācija, kas saistīta ar lietoto riepu pārstrādi vai reģenerēšanu, piemēram, analīžu rezultāti, radušos atkritumu daudzums un galamērķis, saražoto otrreizējo izejvielu daudzums un to galamērķis, informācija par otrreizējo izejvielu pircēju novērtējumu un cita saistītā informācija, ir jāglabā piecus gadus.
2. Kvalitātes pārvaldības sistēmas sertificēšanu veic atbilstības novērtēšanas iestāde, kas akreditēta nacionālajā akreditācijas institūcijā saskaņā ar normatīvajiem aktiem par atbilstības novērtēšanu, akreditāciju un uzraudzību.
3. Kvalitātes pārvaldības sistēmas pārbaude tiek veikta reizi gadā, kā arī gadījumos, ja tiek veiktas būtiskas izmaiņas no nolietotām riepām iegūtu gumijas materiālu ražošanas procesā.
4. Pārstrādes vai reģenerācijas darbības veicējs pēc atkritumu apsaimniekošanas un sertifikācijas jomas kompetento iestāžu pieprasījuma nodrošina piekļuvi visām attiecīgajām teritorijām, telpām, dokumentācijai un personālam, lai pārliecinātos par šo noteikumu prasību izpildi.
5. Personai, kas ir atbildīga par tādu gumijas materiālu ievešanu Latvijas teritorijā, kuri iegūti no nolietotām riepām to pārstrādes vai reģenerācijas ceļā, ir jāsaņem attiecīgie apliecinājumi, ka pārstrādes vai reģenerācijas darbības veicējs izmanto kvalitātes pārvaldības sistēmu.
6. Gadījumos, kad, ievedot no citām Eiropas Savienības valstīm no nolietotām riepām iegūtu gumijas materiālu, nosūtītāja un saņēmēja vidū rodas domstarpības par gumijas materiāla klasifikācijas jautājumiem, tiek piemērots Eiropas Parlamenta un Padomes Regulas (EK) Nr. 1013/2006 28.panta 1.punkta nosacījums.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards